Kommer heers oor ongeplaaste leerdersArgieffoto bloot ter illustrasie. (Foto: Unsplash) Hoewel die eerste dag van die 2023- akademiese jaar skynbaar seepglad by die meeste skole in Gauteng afgeloop het, heers daar groot kommer oor die aantal gr. 1‑ en gr. 8-leerders wat steeds nie in skole geplaas is nie. Die Gautengse wetgewer se portefeuljekomitee het nou onder andere ŉ beroep op skole, veral Afrikaanse skole, gedoen om hul deure oop te maak om Engelssprekende leerders in hierdie tyd te akkommodeer. Joe Mpisi, voorsitter van die komitee, het Woensdag sy kommer oor die oënskynlike kapasiteitskrisis by skole uitgespreek nadat dit aan die lig gekom het dat meer as ŉ duisend leerders steeds nie in skole geplaas is nie. “Elke dag wat ŉ leerder nie skoolgaan nie, is een dag te veel,” sê hy. “Ons verstaan dat die departement van onderwys planne ingestel het om die probleem van oorvol klaskamers te hanteer, maar meer moet gedoen moet word om soortgelyke gevalle in die toekoms te vermy aangesien dit tot plofbare situasies kan lei.” Mpisi het benadruk dat die aanlyn stelsel so gou moontlik verbeter moet word sodat dieselfde uitdagings nie jaarliks herhaal word nie. In dieselfde asem het Mpisi voormalige model C-skole gevra om hul deure “vir ander rasse oop te maak om te verseker dat skole vir alle leerders toeganklik is en nie net op grond van ras of taal nie.” Matome Chiloane, LUR van onderwys in Gauteng, het Dinsdag tydens ŉ mediakonferensie onder andere daarop gewys dat vier nuwe skole tans in die provinsie gebou word, terwyl bestaande skole se klaskamerkapasiteit met bouwerk of mobiele klaskamers aangevul word. Hy het boonop ook beloof dat al 1 394 ongeplaaste gr. 1’s en gr. 8’s voor die einde van die maand in ŉ klaskamer sal sit. Desnieteenstaande het die komitee die departement gevra om alle uitbreidingsprosesse so gou moontlik af te handel sodat al die kapasiteit- en instandhoudingsuitdagings ŉ ding van die verlede kan wees. “Nou is die tyd vir gemeenskappe om saam met die departement te werk om leer te bevorder. Ons kan nie toelaat dat enigiets die toekoms van ons leerders belemmer nie,” sê Mpisi.